Հիմա այս փոփոխությունների շրջանակներում ի հայտ են գալիս հարակից այլ գաղափարներ: Օրինակ՝ բոլորս գիտակցում ենք, որ բանակում ծառայելը որոշակի տարիքում ՀՀ արական սեռի քաղաքացիների սահմանադրական պարտքն է: Սակայն անհրաժեշտություն է ծագում գտնել մի մեխանիզմ, որը, բացի երկու տարվա պարտադիր ծառայությունից, կկարգավորի այդ հարցում սոցիալական արդարության պահպանման ոչ պակաս կարեւոր պահանջը: Ի՞նչ անել, որպեսզի հասարակության մեջ սոցիալական արդարության զգացումն ավելի բարձրանա: Կամ՝ ստեղծել մի իրավիճակ, որ բանակից խուսափելու ոչ մի սողանցք չմնա, եւ այդ գործում ինչպիսի դեր վերապահել, ասենք, կրթական համակարգին: Կան ավելի խորքային խնդիրներ՝ կապված սպաների թվից պահեստազորի ձեւավորման, զինվորական ծառայությունը որպես մասնագիտություն ընտրած երիտասարդների պայմանների բարելավման, բանակում կոռուպցիոն եւ բացասական այլ երեւույթների վերացման հետ: